KIRJALLINEN KYSYMYS E-1380/02 esittäjä(t): Paul Lannoye (Verts/ALE) komissiolle. Elintarvikkeiden ja elintarvikkeiden ainesosien tuonti EU:n alueelle kolmansista valtioista.



Virallinen lehti nro 277 E , 14/11/2002 s. 0195 - 0196



KIRJALLINEN KYSYMYS E-1380/02 esittäjä(t): Paul Lannoye (Verts/ALE) komissiolle (14. toukokuuta 2002) Aihe: Elintarvikkeiden ja elintarvikkeiden ainesosien tuonti EU:n alueelle kolmansista valtioista Direktiivin 1999/2/EY(1) 9 kohdassa säädetään muun muassa, että ionisoivalla säteilyllä käsiteltyjä elintarvikkeita voidaan tuoda unionin alueelle kolmannesta valtiosta vain, jos ne on käsitelty yhteisön hyväksymässä käsittely-yksikössä, joka mainitaan komission luettelossa. Voiko komissio antaa lisätietoja tästä käsittely-yksiköiden luettelosta? Lisäksi Brasiliassa sallitaan käytännössä kaikkien elintarvikkeiden ja erityisesti hedelmien säteilyttäminen. Siellä sallitaan appelsiinien säteilyttäminen niiden kestävyyden lisäämiseksi ennen myyntiä. Siellä voidaan lisäksi säteilyttää hedelmämehuja, hedelmämehutiivisteitä ja hedelmälihaa mikrobitartunnan valvomiseksi. Tiedetään, että useat Euroopan markkinoilla olevat appelsiinimehut on valmistettu brasilialaisista tiivisteistä ja hedelmälihasta. Samoin tiedetään, että on vaikeaa ellei suorastaan mahdotonta saada selville, onko hedelmämehua käsitelty ionisoivalla säteilyllä. Miten siis voidaan olla varmoja siitä, onko markkinoillamme myynnissä olevia mehuja käsitelty tällä tavoin? (1) EYVL L 66, 13.3.1999, s. 16. David Byrnen komission puolesta antama vastaus (21. kesäkuuta 2002) Ionisoivalla säteilyllä käsiteltyjä elintarvikkeita ja elintarvikkeiden ainesosia koskevan jäsenvaltioiden lainsäädännön lähentämisestä annetun Euroopan parlamentin ja neuvoston direktiivin 1999/2/EY 9 artiklan 1 kohdan kolmannen luetelmakohdan mukaan yhteisön ulkopuolisesta maasta saa tuoda säteilytettyjä elintarvikkeita ainoastaan, jos ne on käsitelty yhteisön hyväksymässä säteilytyslaitoksessa. Hyväksyntää ovat toistaiseksi hakeneet Etelä-Afrikassa ja Unkarissa sijaitsevat säteilytyslaitokset. Komission elintarvike- ja eläinlääkintätoimisto on tutkinut laitokset ja tarkastellut näiden maiden toimivaltaisten viranomaisten valvontakapasiteettia. Raportteihin voi tutustua seuraavilla komission terveys- ja kuluttaja-asioiden pääosaston www-sivuilla: http://europa.eu.int/comm/food/fs/inspections/fi/reports/index_en.html. Kun laitokset ja toimivaltaiset viranomaiset ovat asianmukaisesti osoittaneet noudattavansa elintarvike- ja eläinlääkintätoimiston suosituksia, komissio ehdottaa laitosten virallista hyväksymistä. Komission käytettävissä olevien tietojen mukaan appelsiineja ei säteilytetä Brasiliassa eikä missään muussakaan maassa. Tämä koskee niin käsittelemättömiä kuin eri tavalla käsiteltyjä hedelmiä. Appelsiinimehu ja appelsiinimehutiivisteet on kuljetettava 5 °C:ssa happanemisen estämiseksi. Säteilytyksestä olisi hyötyä pelkästään silloin, kun voitaisiin välttyä kylmäsäilytykseltä. Komissio ottaa mielellään vastaan kaikki mahdollisesti saatavilla olevat tiedot appelsiinien säteilyttämisestä yhteisön ulkopuolisissa maissa. Komissio on direktiivin 1999/2/EY 7 artiklan 3 kohdan mukaisesti antanut Euroopan standardointikomitealle (CEN) toimeksiannon standardoida säteilytettyjen elintarvikkeiden paljastamismenetelmät. CEN on toistaiseksi standardoinut kahdeksan menetelmää. Menetelmistä saa tietoa seuraavilta komission terveys- ja kuluttaja-asioiden pääosaston www-sivuilta: http://europa.eu.int/comm/food/fs/sfp/sfp_index_en.html. Jotkin CENin standardoimista menetelmistä saattavat tulla kysymykseen, esim. EN 13784 ja mahdollisesti EN 1788 appelsiinien osalta, EN 1787 appelsiinimehun osalta ja EN 13783 kaikkien appelsiinituotteiden osalta. Tässä vaiheessa ei kuitenkaan ole käytettävissä tieteellistä näyttöä niiden luotettavuudesta.